Diari Oficial de la Generalitat Valenciana


Sumari del DOGV 5811, del 22-07-2008 (2008/9069)

RESOLUCIÓ de 24 d'abril de 2008, del director general de Treball, Cooperativisme i Economia Social, que actua per delegació del vicepresident segon i conseller d'Economia, Hisenda i Ocupació, per la qual es convoquen les ajudes per al foment de les cooperatives i societats laborals per a l'any 2008, es publiquen les línies de crèdit i l'import global màxim destinat a finançar-les, així com els tipus màxims d'interés dels préstecs acollits al conveni de col·laboració financera, s'establixen els terminis d'admissió de sol·licituds i s'aproven regles per a l'aplicació dels criteris de valoració de les sol·licituds presentades.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5811

Data del DOGV
:   22-07-2008

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2008/9069


Data del document
:   24-04-2008

Organisme emissor
:   Conselleria d'Economia, Hisenda i Ocupació

Tipus de document
:   Resolució

Anàlisi jurídica

 Descriptors 

:   * suport econòmic
    * ajuda pública
    * ajuda a l'ocupació
    * economia social
    * cooperativa

RESOLUCIÓ de 24 d'abril de 2008, del director general de Treball, Cooperativisme i Economia Social, que actua per delegació del vicepresident segon i conseller d'Economia, Hisenda i Ocupació, per la qual es convoquen les ajudes per al foment de les cooperatives i societats laborals per a l'any 2008, es publiquen les línies de crèdit i l'import global màxim destinat a finançar-les, així com els tipus màxims d'interés dels préstecs acollits al conveni de col·laboració financera, s'establixen els terminis d'admissió de sol·licituds i s'aproven regles per a l'aplicació dels criteris de valoració de les sol·licituds presentades. [2008/9069]  
L'Ordre de 16 d'abril de 2008, de la Conselleria d'Economia, Hisenda i Ocupació, per la qual s'aproven les bases reguladores per a la concessió d'ajudes destinades al foment de les cooperatives i societats laborals (DOCV núm. 5748, de 23 d'abril) establix en les bases 1.4 i 6.2 que en compliment del que preveu l'article 23.2 de la Llei 38/2003, de 17 de novembre, General de Subvencions i de l'article 47.11 del Text Refós de la Llei d'Hisenda Pública i d'acord amb el que establisca la Llei de Pressupostos de la Generalitat per a l'exercici corresponent, mitjançant resolució dictada pel titular de la Direcció General de Treball, Cooperativisme i Economia Social, per delegació del vicepresident segon i conseller d'Economia, Hisenda i Ocupació, es convocaran les ajudes regulades per les presents bases, i es donarà publicitat de les línies de crèdit i de l'import global màxim destinat, en l'exercici corresponent, a la concessió de les ajudes previstes en estes.  
D'altra banda, per a l'aplicació pràctica del principi de concurrència competitiva entre les sol·licituds formulades, cal precisar, respecte de cada una d'elles, la valoració que se li ha d'atribuir, de conformitat amb els criteris establits en la base 5, a efectes d'això, és necessari el seu desplegament, de tal manera que puga agilitar-se la fase de valoració i facilitar-se la tasca encomanada a l'òrgan al qual, de conformitat amb la base 6.4, correspon elevar proposta de resolució raonada a l'autoritat competent per a concedir o denegar la subvenció. Per això, de conformitat amb el que establix la disposició final primera de l'Ordre de 16 d'abril de 2008, de la Conselleria d'Economia, Hisenda i Ocupació, per la qual s'aproven les bases reguladores per a la concessió d'ajudes destinades al foment de les cooperatives i societats laborals, i es convoquen les dites ajudes per a l'exercici 2008 i per a general coneixement, s'establixen les regles que han servir per a l'aplicació dels criteris de valoració continguts en la base 5, regles que es recullen en l'annex a la present.  
En virtut de tot això i fent ús de les atribucions conferides en l'article 24 del Decret 129/2007, de 27 de juliol, del Consell, pel qual s'aprova el reglament Orgànic i Funcional de la Conselleria d'Economia, Hisenda i Ocupació, resolc:  
Primer. Convocatòria i dotació econòmica  
Per a l'exercici de 2008, i de conformitat amb el que establix la Llei 15/2007, de 27 de desembre, de la Generalitat, de Pressupostos per a l'exercici 2008, (DOCV 5670, de 31 de desembre de 2007) es convoquen les ajudes regulades en l'ordre de bases esmentada de 16 d'abril de 2008, que es finançaran a càrrec de la secció 06, programa 315.10, Condicions de Treball, Cooperativisme i Economia Social, línies i imports que a continuació es detallen:  
1. Les ajudes per a la incorporació de desocupats com a socis treballadors o de treball regulades en la base 15 es finançaran a càrrec del capítol IV, codi línia T5266000, amb un import global màxim de 2.480.891 euros, dels quals 526.160 euros són finançats pel Fons Social Europeu, Programa Operatiu 2007-2013 i 526.160 euros són cofinançament als anteriors amb fons propis de la Generalitat i 1.000.000 euros són finançats pel Fons Social Europeu, Submarc Comunitari de suport 2000-2006, i els restants 428.571 euros són cofinançament als anteriors amb fons propis de la Generalitat.  
2. Les ajudes per a assistències tècniques regulades en la base 17 es finançaran a càrrec del capítol IV, codi línia T5266000, amb un import global màxim de 700.000 euros, procedents de fons finalistes del Ministeri de Treball i Afers Socials.  
3. Les ajudes directes a la realització d'inversions regulades en la base 16, es finançaran amb un import global màxim de 1.050.000 euros, a càrrec del capítol VII, del codi línia T2242000, procedents de fons propis, no condicionats, de la Generalitat.  
4. Les ajudes financeres a la inversió, consistents en bonificació d'interessos, regulades en la base 16, es finançaran a càrrec del capítol VII, codi línia T2242000, amb un import global màxim de 434.570 euros, que corresponen a fons finalistes del Ministeri de Treball i Afers Socials.  
Segon. Tipus d'interés  
Determinació dels tipus d'interés màxims aplicables en l'exercici 2008 als préstecs acollits al conveni de col·laboració per als quals es concedisquen subvencions financeres.  
1. Els tipus d'interés màxims dels préstecs acollits al conveni de col·laboració financera en matèria d'ocupació i economia social, que afecten les subvencions financeres a la inversió previstes en l'ordre de bases de referència, seran els següents per a l'any 2008:  
a) En préstecs a tipus variable: el tipus nominal màxim serà del Míbor o Euribor més 2 punts.  
b) En préstecs a tipus fix: el tipus nominal màxim estarà en funció dels anys de duració del préstec des de la seua formalització:  
- En préstecs amb duració de fins a 5 anys inclusivament, el tipus nominal màxim aplicable serà fins al 7,06%.   
- En préstecs amb duració de més de 5 anys fins a 8 inclusivament, el tipus nominal màxim aplicable serà fins al 7,13%.  
- En préstecs amb duració de més de 8 anys, el tipus nominal màxim aplicable serà fins al 7,53%.   
2. Els fluxos de subvenció, d'acord amb les característiques concretes dels préstecs, s'actualitzaran al moment de l'operació al tipus del 5,19% anual.  
Tercer. Terminis de sol·licitud  
Per a l'exercici 2008, podran sol·licitar-se les ajudes que es convoquen mitjançant la present resolució en els terminis que, a continuació, s'assenyalen:  
1. Les ajudes per raó d'integració laboral de socis en empreses d'economia social, des de l'endemà de la publicació d'esta resolució i fins al dia 12 de setembre de 2008; en tot cas, s'hauran de sol·licitar dins dels tres mesos següents a la integració del soci. No obstant això, quan la incorporació com a socis treballadors o de treball en cooperatives o societats laborals s'haja produït en el tercer quadrimestre de l'any 2007 o l'any 2008, abans de la data de publicació de la present resolució, les sol·licituds podran presentar-se dins dels tres mesos comptats des de l'endemà de la publicació.  
2. Les sol·licituds per a obtindre subvencions per a prestacions d'assistència tècnica podran presentar-se en el termini de dos mesos comptats des de l'endemà de la publicació d'esta resolució.   
3. Les sol·licituds per a obtindre ajudes financeres a la inversió podran sol·licitar-se en el termini de dos mesos comptats des de l'endemà de la publicació d'esta resolució.  
4. Les sol·licituds per a subvencions directes a la inversió podran sol·licitar-se en el termini d'un mes comptat des de l'endemà de la publicació d'esta resolució.  
Quart. Incorporació de socis en règim de convocatòria oberta  
Resolució de les sol·licituds d'ajuda per a incorporació de socis en règim de convocatòria oberta.  
1. Sense perjuí del que disposa l'apartat primer d'esta mateixa resolució, respecte de l'import global màxim destinat en l'exercici 2008 a finançar les ajudes per a incorporació de socis regulades en la base 15 i de conformitat amb el que establix l'article 59 del Reglament de la Llei General de Subvencions, aprovat per Reial Decret 887/2006, de 21 de juliol, s'establix, per a les dites ajudes, la realització de dos procediments de selecció successius en l'exercici 2008.   
2. Una primera selecció tindrà lloc entre les sol·licituds d'ajuda per a integració de socis que, es presenten dins del termini de dos mesos següent a la publicació de la present convocatòria; es realitzarà una segona selecció entre les sol·licituds presentades des d'esta última data i fins a la data de finalització del termini màxim de presentació de sol·licituds.  
3. L'import màxim de les ajudes a atorgar a les sol·licituds presentades en el primer dels períodes que es fixen en l'apartat anterior serà d'1.428.571 euros; i s'establix com a import màxim a atorgar a les que es presenten en el segon període el d'1.052.320 euros, esta última xifra podrà ser incrementada amb la quantitat a què ascendisca el finançament no aplicat a les ajudes a què es referix el primer dels períodes, als efectes d'això, la resolució que acorde el trasllat, haurà d'expressar-ne la quantia i el període a què s'aplicarà, sense que, en cap cas, l'acord de trasllat puga suposar menyscabament dels drets de les empreses que hagen sol·licitat esta ajuda durant el primer dels períodes referits. En ambdós períodes, el termini màxim per a dictar resolució serà de tres mesos, de conformitat amb el que establix amb caràcter general la base 7.4. de les reguladores d'estes ajudes.   
Cinqué. Consideració d'ajudes de minimis  
De conformitat amb el que disposa l'article 7.3 del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, es fa constar que les ajudes convocades per la present resolució no precisen de notificació a la Comissió Europea per estar acollides al règim de minimis establit en el Reglament (CE) núm. 1998/2006, de la Comissió, de 15 de desembre de 2006 (DOCE L 379, de 28 de desembre de 2006), circumstància recollida expressament en la base 7.9 de l'ordre d'ajudes de referència.  
Sisé. Valoració de les sol·licituds  
En desplegament de la base 5, per a la valoració de les sol·licituds presentades, s'aproven les normes contingudes en l'annex a la present resolució.   
Seté. Recursos  
Contra la present resolució, que esgota la via administrativa, podrà interposar-se recurs de reposició davant del mateix òrgan en el termini d'un mes comptat des de l'endemà de la publicació, de conformitat amb el que establixen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció que en fa la Llei 4/1999, o bé directament recurs contenciós administratiu en el termini de dos mesos, comptat des de l'endemà de la publicació, davant de la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que preveuen els articles 10 i 46 de la Llei 29/1998, de 13 de juliol, reguladora de la Jurisdicció Contenciosa Administrativa, sense perjuí que es puga interposar qualsevol altre recurs dels previstos en la vigent legislació.   
València, 24 d'abril de 2008.- El director general de Treball, Cooperativisme i Economia Social, p. d. (Orde de 16 d'abril de 2008, DOCV núm. 5748, de 23 d'abril): Romà Ceballos Sancho.  
ANNEX  
Normes per a l'aplicació dels criteris de valoració dels expedients d'ajuda presentats per empreses d'economia social, a l'empara de la convocatòria i bases aprovades per Ordre de 16 d'abril de 2008 de la Conselleria d'Economia, Hisenda i Ocupació (DOCV de 23 d'abril)  
Cada un dels expedients de sol·licitud d'ajuda presentats a l'empara de l'Ordre de 16 d'abril de 2008, i de la corresponent convocatòria d'ajudes, a què es referixen els antecedents d'esta instrucció, serà valorat per la comissió creada a este efecte per la base 6.4, de conformitat amb les següents:   
Normes de valoració  
a) Ocupació generada, es referirà a la creada per l'empresa sol·licitant en els dotze mesos anteriors a la data de presentació de la sol·licitud, distingint-se entre socis treballadors o de treball i treballadors no socis, amb alta efectiva en el règim de la Seguretat Social que pertoque, per este concepte s'assignarà la puntuació següent:  
Per cada treballador contractat amb caràcter temporal: 0,25 punts.  
Per cada treballador contractat amb caràcter indefinit: 1 punt.  
Per cada soci treballador integrat: 2 punts.  
Màxim de 10 punts.  
b) Percentatge de dones en l'ocupació generada: s'assignarà de zero a deu punts en funció del percentatge de sòcies treballadores o treballadores contractades amb caràcter indefinit sobre l'ocupació total prevista en l'apartat anterior, segons els trams que figuren a continuació:   
Fins al 10% 0 punts.  
Fins al 20% 1 punt.  
Fins al 30% 2 punts.  
Fins al 40% 3 punts.  
Fins al 60% 5 punts.  
Fins al 80% 8 punts.  
Fins al 100%. 10 punts.  
En el cas que l'ocupació femenina indefinida, computable a estos efectes, creada per l'empresa en els últims dotze mesos no excedisca de quatre llocs de treball, la puntuació assignada es reduirà a la meitat del que correspondria segons la taula precedent.  
c) Contribució a la integració de col·lectius en situació d'exclusió social. En relació amb l'ocupació generada de l'apartat a), l'exclusió social s'acreditarà pels servicis socials competents corresponents i queda determinada per la pertinença a algun dels col·lectius següents regulats en la Llei 43/2006, de 29 de desembre, per a la millora del creixement i de l'ocupació (disposició addicional segona) (BOE de 30 de desembre):  
1. Perceptors de rendes mínimes d'inserció, o qualsevol altra prestació d'igual o semblant naturalesa.  
2. Persones que no puguen accedir a les prestacions a què fa referència el paràgraf anterior, per alguna de les causes següents:  
- Falta de període exigit de residència o empadronament, o per a la constitució de la unitat preceptora.  
- Haver esgotat el període màxim de percepció legalment establit.  
3. Joves majors de 18 anys i menors de 30, procedents d'institucions de protecció de menors.  
4. Persones amb problemes de drogoaddicció o alcoholisme que es troben en processos de rehabilitació o reinserció social.  
5. Interns de centres penitenciaris la situació penitenciària dels quals els permeta accedir a un ocupació, així com alliberats condicionals i exreclusos.  
6. Menors interns inclosos en l'àmbit d'aplicació de la llei Orgànica 5/2002, de 12 de gener, reguladora de la responsabilitat penal dels menors la situació del qual els permeta accedir a un ocupació, així com els que es troben en situació de llibertat vigilada i els exinterns.  
S'assignarà la puntuació següent:  
Per cada treballador contractat temporal: 1 punt  
Per cada treballador contractat indefinit: 2 punts  
Per cada soci treballador integrat: 4 punts  
Puntuació màxima: 10 punts  
d) Activitats realitzades en el marc dels nous jaciments d'ocupació definits per la Unió Europea, Es valorarà la dedicació de l'empresa a les activitats següents, només quan s'establisquen expressament en els estatuts socials de l'empresa com a objecte social d'esta:  
1. Servicis de la vida quotidiana   
1.1. Servicis a domicili, com ara: producció i repartiment de menjars a domicili, repartiment de mercaderies a domicili, atenció domiciliària a persones d'edat o acompanyament de persones a l'exterior.  
1.2. Atenció a la infància, com ara: guarderies, colònies escolars o esportives, activitats extraescolars esportives o atenció durant malalties.  
1.3. Noves tecnologies de la informació i les telecomunicacions, entre elles: telemedicina, aplicacions telemàtiques, comerç telemàtic, accés a la informació (Internet), oci multimèdia, teleservicis, programari especialitzat, vigilància a empreses, teleadministració, suport al teletreball, racionalització de transports públics, etc.  
1.4. Ajudes als joves amb dificultats, dins d'elles: ajudes a minusvalideses, reinserció de delinqüència o reinserció de la drogoaddicció.  
2. Serveis de millora de la qualitat de vida, es consideraran com a tals:  
2.1. Millora d'allotjaments: rehabilitació d'interiors o exteriors d'immobles o manteniment o vigilància d'estos.  
2.2. Servicis de seguretat: vigilància de llocs o instal·lacions, així com televigilància.   
2.3. Transports col·lectius locals: millora del confort tècnic dels transports col·lectius, informació, vigilància de vehicles, noves formes de transport col·lectiu (associacions locals de bus i taxi, associacions del sector, subministraments, etc.)  
2.4. Revaloració d'espais urbans, manteniment d'edificis públics, remodelació i rehabilitació, actuacions amb elevada utilització d'ocupacions especialitzades que permeten mantindre oficis, etc.  
2.5. Comerç de proximitat, adaptant-se als canvis poblacionals o a les noves formes de vida.  
2.6. Gestió de l'energia, estalvi energètic, utilització de noves fonts d'energia o assessorament a l'estalvi energètic  
3. Servicis d'oci, es consideren els següents:  
3.1 Turisme, rural, d'aventura, cultural, especialitzat, organització d'activitats i esdeveniments, etc..  
3.2 Audiovisuals: producció o distribució de pel·lícules o TV, televisió interactiva, etc..  
3.3 Valoració del patrimoni cultural: artesans restauradors, centres culturals, difusió cultural (guies, editors, etc..)  
3.4 Desenvolupament de cultura local: potenciació cultural local, difusió i conservació cultura local, etc.-  
3.5 Esport: gestió de clubs, inserció per l'esport, esport professional, etc..  
4. Servicis mediambientals,   
4.1 Gestió de residus, recollida, tractament, selecció i comercialització d'estos.   
4.2 Gestió de l'aigua, protecció de fonts, neteja de cursos fluvials, gestió d'infraestructures, utilització de l'aigua com a element de l'oci, etc.  
4.3 Protecció i manteniment de zones naturals, control de degradació, protecció d'espais, programació de parcs naturals, reforestació, etc.  
4.4 Reglamentació i control de la pol·lució, i instal·lacions corresponents: aportació de béns i serveis relacionats amb energies menys contaminants, tecnologies d'economització energètica, etc.  
Puntuació:  
- Si en l'objecte social de l'empresa concorre una activitat de les detallades, 5 punts  
- Si concorren dues o més de les dites activitats, 10 punts  
e) Incorporació de noves tecnologies de la informació i les comunicacions, com ara: aplicacions telemàtiques, accés a la informació per internet, comerç electrònic, programari especialitzat, pàgines web, etc. Es valorarà la documentació -que s'adjunte a la memòria- acreditativa de la incorporació efectuada fins a la data de presentació de la sol·licitud.  
Puntuació:  
- Si s'hi incorpora una tecnologia, 5 punts  
- Si se n'hi incorporen dues o més, 10 punts.  
f) Desenvolupament de projectes I+D+i: investigació més desenvolupament més innovació.  
Esta circumstància s'acreditarà mitjançant l'aportació, amb la memòria, de còpia de la resolució administrativa, que reconega a l'empresa com desenvolupadora de projectes d'esta naturalesa, amb independència que el projecte o projectes hagen sigut mereixedors de subvencions o altres ajudes públiques.  
Puntuació:  
- Si l'empresa ha sigut reconeguda per l'administració com desenvolupadora d'un projecte d'Investigació o Desenvolupament o Innovació: 5 punts.  
- Si li ha sigut reconegut este caràcter en dues o més resolucions administratives distintes: 10 punts.  
g) Incidència en la creació i manteniment de l'ocupació en l'entorn geogràfic en què es duga a terme l'actuació: Es valorarà prioritzant les ocupacions creades o mantingudes en centres de treball ubicats en les comarques amb menor volum d'ocupació o majors taxes de desocupació, segons el detall següent:  
Puntuació:  
1. Zero punts: centres de treball ubicats en municipis de comarques no detallades.  
2. Dos punts: centres de treball ubicats en municipis de les comarques de Camp de Morvedre, l'Horta Sud o l'Alacantí.  
3. Tres punts: centres de treball en les comarques dels Ports, l'Alt Maestrat, la Plana Baixa, el Alto Palància, el Alto Mijares, el Rincón de Ademuz, los Serranos, la Plana de Utiel-Requena, la Hoya de Buñol o la Vall d'Albaida.   
4. Quatre punts: centres de treball en les comarques de l'Horta Oest o la Canal de Navarrés.  
5. Sis punts: centres de treball en la comarca el Valle de Cofrentes-Ayora, la Costera, el Comtat o l'Alt Vinalopó.  
6. Vuit punts: centres de treball en la comarca de l'Alcoià.  
7. Deu punts: centres de treball en les comarques el Vinalopó Mitjá i el Baix Segura.  
h) Contribució a la millora del medi ambient.   
Es valorarà la documentació acreditativa d'utilització d'energies renovables. En funció de la inversió realitzada per l'empresa, abans de la data de presentació de la sol·licitud d'ajuda, amb la següent:  
Puntuació   
De 3.000 a 5.000 euros, 2 punts  
De 5001 fins a 10.000 euros, 5 punts  
Més de 10.000 euros, 10 punts.  
S'assignarà una valoració de 10 punts quan la sol·licitant present Certificació de Gestió Ambiental ISO 14072 o Certificació de Verificació Mediambiental EMAS (sigles de Sistema de Gestió i Auditoria Mediambiental, en anglés).